রাস্তার দু্’পাশে যে অসংখ্য সাইন বোর্ড -সেগুলি দেখা ও বুঝার সামর্থ্য না থাকলে পৃথিবীর কোন দেশই এমন ব্যক্তিকে ড্রাইভিং লাইসেন্স দেয় না। কারণ, সে সাইন বোর্ডগুলি দেয় বিপদ-আপদ ও পথের নির্দেশনা। সেগুলি না বুঝে সঠিক পথে ও সঠিক ভাবে গাড়ি চালনা অসম্ভব। সে সামর্থ্য দৃষ্টিহীন ও অবুঝ ব্যক্তিদের থাকে না। রাস্তায় গাড়ি নামালে তারা দুর্ঘটনা ঘটায়। সেরূপ বিপদ ঘটে জীবনযাপনের ক্ষেত্রেও। এ পার্থিব জীবনে বস্তুতঃ প্রতিটি ব্যক্তিই একজন ড্রাইভার। তার নিজ জীবন-গাড়ির স্টিয়ারিংটি হাতে। এখানে দায়ভারটি আরো গুরুতর; পথ হারালে তাকে অনন্ত অসীম কালের জন্য জাহান্নামের আগুনে পৌঁছতে হবে। তাই জীবনের সবচেয়ে গুরুত্বপূর্ণ স্কিল বা দক্ষতাটি ডাক্তারী, ইঞ্জিনীয়ারিং, প্রশাসনিক বা বৈজ্ঞানিক পেশার নয়, বরং সেটি সঠিক পথে ও সঠিক ভাবে জীবন গাড়ি চালনার দক্ষতা। এবং সে লক্ষ্যে কোরআন হলো রোড ম্যাপ। তাই সঠিক পথে জীবন পরিচালনা করতে হলে কোরআন বুঝতেই হবে। এছাড়া বিকল্প পথ নেই। কোরআনী জ্ঞানের অপরিসীম গুরুত্ব তো একারণেই।